[{"text_idx": "#000002", "text": "Dhe'n past brew (y hyller u\u0302sya past pyff garow inwedh):"}, {"text_idx": "#000003", "text": "500 gra\u0300m bleus bara crev (bysy yw u\u0302sya bleus crev, awos crefter addys i\u2019n glu\u0302ten dhe vos owth ascor past gwethyn crev)"}, {"text_idx": "#000004", "text": "125 gra\u0300m amanyn a Gernow"}, {"text_idx": "#000005", "text": "400 gra\u0300m bowyn losten (\u2018beef skirt\u2019) da\u0302 y gwalyta, trehys dhe dhi\u0302cyow"}, {"text_idx": "#000006", "text": "300 gra\u0300m pata\u0302tys, dyruskys ha di\u0302cys"}, {"text_idx": "#000007", "text": "150 gra\u0300m tu\u0300rnyp (h.y. swed, adar tu\u0300rnyp gwydn), dyruskys ha di\u0302cys"}, {"text_idx": "#000008", "text": "150 gra\u0300m onyon, dyruskys ha trehys"}, {"text_idx": "#000009", "text": "Holan ha puber (kebmyns 2:1)"}, {"text_idx": "#000010", "text": "Oy fustys / leth rag kenen"}, {"text_idx": "#000011", "text": "Gwra keworra an holan dhe\u2019n bleus in scala kemysky. Ru\u0300ttya an dhew sort a vlonek aberth i\u2019n bleus yn scav bys may fo hevelep dhe vrowsyon bara. Keworra dowr, dry an kemysk warbarth, ha tosa bys may fo an past gwethyn. Y whra pelha termyn e\u0300s yw dhe wil gans past normal, me\u0300s yma ow ry an crefter dhe\u2019n past eus otham anodho rag sensy an gwalhans ha gwitha sha\u0302p da\u0302. Y hyller u\u0302sya kemyscor boos. Gwra cudha gans kenen vytel ha gasa dhe bowes 3 ourys i\u2019n ye\u0302ynor. He\u0300m yw stap meur y bris, dre re\u0302son rolya ha sha\u0302pya an past dhe vos ogas u\u0300npossybyl pa\u0300n yw nowyth gwre\u0308s. Gwra rolya an past in mes ha trehy dhe gelhow 20 centyme\u0302ter aga threusli\u0302nen ader dro. Pla\u0302t tenewen yw bra\u0302ster delvrysek rag u\u0302sya avell gedyor. Gwra gorra an losow ha\u2019n kig wa\u0300r an past gwyscas ha gwyscas, owth addya plenta saworyans. Mailya an past adro ha cryhy an emlow warbarth. Gorra kenen oy fustys po\u0300 oy ha leth kemyskys. Pobas in 165 degre\u0302 Celsyu\u0300s (forn wynsel) rag 50-55 mynysen, ader dro, bys may fo owrek."}, {"text_idx": "#000012", "text": "Bowyn losten (\u2018beef skirt\u2019) yw an trogh kigereth u\u0302sys in pastys teythiak a Gernow. He\u0300m yw torr an best awoles. Nyns eus gyew, bohes yw an berry, kegys a ve\u0308dh gans an losow criv i\u2019n kettermyn, ha\u2019y su\u0300gan ow qwil sows marthys da\u0302. Gwra u\u0302sya pata\u0302tys ferv ha corus, rag ensompel Maris Peer po\u0300 Wilja. Pata\u0302tys bleusek a wra mos dhe vrewyon pa\u0300n vowns y kegys."}, {"text_idx": "#000013", "text": "Gwra scubya amal an past gans dowr."}, {"text_idx": "#000014", "text": "Plegya an hanter aral a\u2019n past dres an gwalhans ha gwasca emlow an hanter-kelgh warbarth yn fast."}, {"text_idx": "#000015", "text": "Pockya wa\u0300r amal an past dhe\u2019n dor ha trailya amal an past rag formya crygh."}, {"text_idx": "#000016", "text": "Gwra arta hag arta, wa\u0300r amal an past ahe\u0308s."}, {"text_idx": "#000017", "text": "Pa\u0300n re wrusta cryhy an amal oll ahe\u0308s, gwra plegya an pednow dewetha wa\u0300r woles."}, {"text_idx": "#000018", "text": "An pasty yw cowlwre\u0308s ha parys dhe\u2019n forn."}]